b'\n_START_ARTICLE_\nTatu S\xc3\xa4is\xc3\xa4\n_START_PARAGRAPH_\nTatu S\xc3\xa4is\xc3\xa4 (s. 7. maaliskuuta 1983) on suomalainen kilpauransa lopettanut lentopalloilija, joka pelasi Pielaveden Sammon riveiss\xc3\xa4, Lentopallon SM-liigassa. H\xc3\xa4n on my\xc3\xb6s LEKA Volleyn perustaj\xc3\xa4seni\xc3\xa4. H\xc3\xa4n on kolminkertainen Suomen-mestari ja pelannut SM-liigassa yli 300 ottelua. Pelipaikaltaan h\xc3\xa4n on keskitorjuja. Pituutta S\xc3\xa4is\xc3\xa4ll\xc3\xa4 on 197 cm._NEWLINE_Oman peliuransa ohella S\xc3\xa4is\xc3\xa4 toimi LEKA Volleyn managerina, kunnes siirtyi Lepp\xc3\xa4virta Areena Oy:n toimitusjohtajaksi vuonna 2014.\n_START_SECTION_\nLentopalloura\n_START_PARAGRAPH_\nTatu S\xc3\xa4is\xc3\xa4 aloitti p\xc3\xa4\xc3\xa4sarjauransa KuPS-Volleyn riveiss\xc3\xa4 17-vuotiaana syksyll\xc3\xa4 2000. Seura oli tuolloin taloudellisissa vaikeuksissa, putosi SM-liigasta vain kahdella pisteen erolla ja lopetti konkurssin my\xc3\xb6t\xc3\xa4 toimintansa._NEWLINE_Kaudella 2001\xe2\x80\x932002 S\xc3\xa4is\xc3\xa4 pelasi Kuopion Puijo-Volleyn joukkueessa 1-sarjaa ja palasi vuonna 2002 p\xc3\xa4\xc3\xa4sarjaan, t\xc3\xa4ll\xc3\xa4 kertaa Pielaveden Sammon riveihin. Sammon joukkueessa h\xc3\xa4n voitti Suomen-mestaruuden vuosina 2004 ja 2005. Kauden 2005\xe2\x80\x932006 S\xc3\xa4is\xc3\xa4 pelasi Ranskan Pro A-liigass ammattilaisena mutta palasi vuonna 2006 Pielavedelle. Kaudella 2006\xe2\x80\x932007 h\xc3\xa4n saavutti hopeaa SM-liigassa ja Suomen cupin mestaruuden sek\xc3\xa4 Euroopan cupissa puoliv\xc3\xa4lier\xc3\xa4paikan. Kaudella 2007\xe2\x80\x932008 edelliskauden saavutukset toistuivat, ja kev\xc3\xa4\xc3\xa4ll\xc3\xa4 2009 S\xc3\xa4is\xc3\xa4 voitti kolmannen Suomen-mestaruutensa. Kauden 2009\xe2\x80\x932010 h\xc3\xa4n pelasi Saksassa Bottropin joukkueessa mutta palasi yhden kauden j\xc3\xa4lkeen Sampoon.\n_START_SECTION_\nRantalentopallo\n_START_PARAGRAPH_\nTatun veli Jani S\xc3\xa4is\xc3\xa4 on my\xc3\xb6s lentopalloilija, joka oli Tatun kanssa voittamassa Sammolle Suomen-mestaruutta 2005. Tatu ja Jani ovat my\xc3\xb6s pelannet beach volleyta yhdess\xc3\xa4. Tatun ensimm\xc3\xa4inen kausi beach volleyn SM-kiertueella oli 2005.'